En 43-årig privat dagplejer fra Frederikshavn er blevet varetægtsfængslet i fire uger efter et grundlovsforhør ved Retten i Hjørring. Hun er sigtet for grov vold mod en lille pige, som hun har passet. Den 17 måneder gamle pige er blevet rusket så hårdt, at hun fik indre blødninger. - Den lille pige har været i livsfare, men moderen fortæller i dag, at pigen har det godt. Hun er mere pylret, men har det fint, fortæller anklager Peter Rask fra Retten i Hjørring. Babyen blev udsat for det såkaldte 'shaken baby impact syndrome' den 10. august og fik flere punktformede blødninger på øje, ører, brystkasse, ryggen og overalt på kroppen. Under afhøringen af dagplejeren, der arbejder som privat børnepasser, og ikke kommunal dagplejer, kom det frem, at hun ruskede pigen, fordi hun græd. Sigtelsen går ind under straffelovens § 246 om legemsangreb med grov beskaffenhed eller alvorlige skader til følge. Strafferammen går op til 10 års fængsel. Dagplejeren nægter sig skyldig.
Pigen har været i livsfare, men har det godt i dag.